Informacija slovenskim rezidentom, ki dosegajo dohodke iz zaposlitve in pokojnino

na Švedskem

Rezidenti Slovenije so v Sloveniji obdavčeni po svetovnem dohodku, kar pomeni, da obdavčitev temelji na obdavčevanju vseh dohodkov, ne glede na to kje so bili doseženi (v Sloveniji ali izven Slovenije).

Od 1. 1. 2022 se uporablja nova [Konvencija med Republiko Slovenijo in Kraljevino Švedsko o odpravi dvojnega obdavčevanja v zvezi z davki od dohodka in premoženja ter preprečevanju davčnih utaj in izogibanja davkom, s protokolom](https://www.uradni-list.si/glasilo-uradni-list-rs/vsebina/2021-02-0037?sop=2021-02-0037) (v nadaljevanju: nova konvencija), ki je nadomestila [Sporazum med Socialistično federativno republiko Jugoslavijo in Kraljevino Švedsko o izogibanju dvojnemu obdavčevanju dohodka in premoženja](https://www.fu.gov.si/fileadmin/Internet/Davki_in_druge_dajatve/Podrocja/Mednarodno_obdavcenje/Zakonodaja/UL_SFRJ_MP_Svedska.pdf) (v nadaljevanju: stara konvencija).

Skladno s četrtim odstavkom 28. člena nove konvencije se z dnem začetka uporabe nove konvencije v zvezi s katerimkoli davkom z izjemo, določeno v petem odstavku 28. člena nove konvencije, preneha uporabljati stara konvencija.

Bistvena novost v novi konvenciji je spremenjena metoda odprave dvojne obdavčitve, in sicer je v 22. členu nove konvencije določena metoda navadnega odbitka. To pomeni, da se bodo pri odmeri (akontacije) dohodnine za leto 2022 (in prihodnja leta) dohodki, ki jih slovenski rezidenti dosegajo na Švedskem in se v skladu z novo konvencijo lahko obdavčijo na Švedskem, vključili v davčno osnovo v Sloveniji, odmerjena (akontacija) dohodnine v Sloveniji pa se bo zmanjšala za znesek davka, plačanega na Švedskem, ki je enak davku, ki bi ga Slovenija sama odmerila od dohodka, doseženega na Švedskem.

Stara konvencija, ki se je uporabljala do vključno 31. 12. 2021, je za odpravo dvojnega obdavčenja določala metodo oprostitve s progresijo, v skladu s katero se pri odmeri (akontacije) dohodnine za leto 2021 (in predhodna leta) dohodki, ki jih slovenski rezidenti dosegajo na Švedskem in se v skladu s staro konvencijo lahko obdavčijo na Švedskem, izvzamejo iz obdavčitve v Sloveniji. Ti dohodki pa se upoštevajo pri določitvi davka od (morebitnega) drugega dohodka davčnega zavezanca.

Upoštevaje določbo 22. člena nove konvencije in določbo 137. člena [Zakona o dohodnini, ZDoh-2](http://pisrs.si/Pis.web/pregledPredpisa?id=ZAKO4697) se v primerih:

• ko je na Švedskem dejansko plačanega manj davka, kot znaša slovenska dohodnina, ki odpade na posamezen dohodek, dosežen na Švedskem, prizna znesek dejansko plačanega davka na Švedskem, oziroma

• ko je na Švedskem dejansko plačanega več davka, kot znaša slovenska dohodnina, ki odpade na posamezen dohodek, dosežen na Švedskem, prizna omejen odbitek tujega davka in sicer v višini slovenske dohodnine, ki odpade na dohodek, dosežen na Švedskem.

V izogib večjim zneskom odmere oziroma poračuna dohodnine na letni ravni, pozivamo zavezance – rezidente Slovenije, ki v letu 2022 prejemajo dohodke iz zaposlitve (in pokojnino) na Švedskem, da upoštevajo splošno obveznost vlaganja že medletnih napovedi za odmero akontacije dohodnine in s tem dosežejo sprotno plačevanje dohodnine v Sloveniji.

Več informacij v zvezi s prijavo (in davčno obravnavo) dohodkov iz zaposlitve oziroma pokojnin iz tujine, je dostopnih na spletni strani FURS v življenjskih dogodkih [Delam in prejemam dohodke v tujini](https://www.fu.gov.si/zivljenjski_dogodki_prebivalci/delam_in_prejemam_dohodke_v_tujini/) in [Prebivam v Sloveniji in prejemam pokojnino iz tujine](https://www.fu.gov.si/zivljenjski_dogodki_prebivalci/prebivam_v_sloveniji_in_prejemam_pokojnino_iz_tujine/).

V nadaljevanju podajamo podrobnejšo obrazložitev obdavčevanja dohodkov iz zaposlitve, med katere sodijo tudi pokojnine, ki jih slovenski rezidenti dosegajo na Švedskem v skladu z določbami nove konvencije:

1. Obdavčitev dohodkov iz zaposlitve

Obdavčitev dohodkov iz zaposlitve ureja 14. člen nove konvencije, ki določa, da se dohodek iz zaposlitve rezidenta praviloma obdavči v tisti državi pogodbenici, kjer se zaposlitev dejansko izvaja. Ker je v takšnih primerih pravica do obdavčitve istega dohodka dana obema državama pogodbenicama (državi vira in državi rezidentstva), je država rezidentstva prejemnika dohodka dolžna zagotoviti odpravo dvojne obdavčitve z upoštevanjem metode navadnega odbitka, ki je določena v 22. členu nove konvencije.

Dohodki iz zaposlitve iz naslova delovnega razmerja oziroma drugega pogodbenega razmerja, ki jih slovenski rezidenti dosegajo z delom na ozemlju Švedske, bodo torej po 1. 1. 2022 vključeni v davčno osnovo v Sloveniji, odmerjena (akontacija) dohodnine v Sloveniji pa se bo zmanjšala za znesek davka, plačanega na Švedskem, vendar največ v višini slovenske (akontacije) dohodnine, ki odpade na dohodek iz zaposlitve, dosežen na Švedskem.

1. Obdavčitev pokojnin

Pokojnine, rente in podobna plačila, ki nastanejo v državi pogodbenici, in izplačila po zakonodaji države pogodbenice o socialnem varstvu, ki se plačajo rezidentu druge države pogodbenice, se v skladu s 17. členom nove konvencije lahko obdavčijo v prvi omenjeni državi pogodbenici. To pomeni, da v skladu z novo konvencijo vse vrste pokojnin obdavči tako država vira (tj. država, ki pokojnine izplačuje), kot tudi država rezidentstva prejemnika pokojnin, ki pa je dolžna zagotoviti odpravo dvojne obdavčitve z upoštevanjem metode navadnega odbitka, ki je določena v 22. členu nove konvencije.

Pokojnine, ki jih slovenski rezidenti dosegajo na Švedskem po 1. 1. 2022, bodo torej vključene v davčno osnovo v Sloveniji, odmerjena (akontacija) dohodnine v Sloveniji pa se bo zmanjšala za znesek davka, plačanega na Švedskem, vendar največ v višini slovenske (akontacije) dohodnine, ki odpade na pokojnino, prejeto na Švedskem.

Vendar pa lahko, zaradi posebne določbe petega odstavka 28. člena nove konvencije, ki ureja začetek veljavnosti, posamezniki, ki so tik pred začetkom veljavnosti nove konvencije prejemali pokojnine, ki so bile v skladu s staro konvencijo obdavčene izključno v državi rezidentstva, izberejo, da se za te pokojnine še naprej uporabljajo pravila obdavčitve, ki jih je določala stara konvencija. Takšna izbira učinkuje za leto, v katerem je bila opravljena, in za naslednja leta, dokler je prejemnik tovrstne pokojnine ne prekliče. Če je bila izbira preklicana, nova izbira, ki bi omogočala obdavčitev le v državi rezidentstva po stari konvenciji, ni več mogoča.

Slovenski rezidenti, ki so torej pred 1. 1. 2022 prejemali pokojnino iz Švedske, ki se je v skladu s prvim, drugim in tretjim odstavkom 18. člena stare konvencije obdavčevala samo v državi rezidentstva (tj. v Sloveniji), lahko pri izplačevalcu tovrstne pokojnine na Švedskem uveljavijo izbiro, da se za to pokojnino še naprej uporabljajo pravila obdavčitve, ki jih je določala stara konvencija. V tem primeru takšne pokojnine tudi po 1. 1. 2022 ne bodo obdavčene v državi vira (na Švedskem), ampak zgolj v državi rezidentstva (tj. v Sloveniji). Dokazila o uveljavljeni izbiri pri izplačevalcu pokojnine na Švedskem, je treba priložiti [napovedi za odmero akontacije dohodnine od pokojnine za rezidente](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_dohodnine_pokojnina_rezident_preb), ugovoru zoper informativni izračun dohodnine, in če ta ni izdan, letni napovedi za odmero dohodnine, katero je treba vložiti do 31. 7. tekočega leta za preteklo leto.

Slovenski rezidenti, ki so že pred 1. 1. 2022 na Švedskem prejemali takšne vrste pokojnin, ki se v skladu s prvim, drugim in tretjim odstavkom 18. člena stare konvencije obdavčijo samo v državi rezidentstva (tj. v Sloveniji) in bodo pri izplačevalcih teh pokojnin na Švedskem uveljavili izbiro, da se te pokojnine tudi po 1. 1. 2022 obdavčujejo izključno v Sloveniji, bodo v skladu z določbo petega odstavka 28. člena nove konvencije, tovrstno izbiro lahko uveljavili zgolj enkrat in bo veljala do preklica. Ko pa bo takšna izbira preklicana, nova izbira, ki bi omogočala obdavčitev teh pokojnin le v državi rezidentstva po stari konvenciji, ne bo več mogoča. Dokazila (oziroma informacijo) o preklicu tovrstne izbire pri izplačevalcu pokojnine na Švedskem, je treba predložiti slovenskemu davčnemu organu.

Če tovrstna izbira po 1. 1. 2022 ne bo uveljavljena oziroma bo po uveljavitvi preklicana, se bodo te pokojnine davčno obravnavale po 17. členu nove konvencije, kar pomeni, da bodo obdavčene tako v državi vira (tj. na Švedskem), kot tudi v državi rezidentstva prejemnika pokojnin (tj. Sloveniji), ki pa bo dolžna zagotoviti odpravo dvojne obdavčitve z upoštevanjem metode navadnega odbitka, ki je določena v 22. členu nove konvencije.